KIRJALLINEN KYSYMYS P-3855/02 esittäjä(t): Pietro-Paolo Mennea (PPE-DE) komissiolle. Matkustajien oikeuksien loukkaaminen.



Virallinen lehti nro 155 E , 03/07/2003 s. 0198 - 0199



KIRJALLINEN KYSYMYS P-3855/02 esittäjä(t): Pietro-Paolo Mennea (PPE-DE) komissiolle (23. joulukuuta 2002) Aihe: Matkustajien oikeuksien loukkaaminen Kansalaisten valitukset ja monet lehtiartikkelit ovat tuoneet ilmi, että yhteisössä toimivat lentoyhtiöt aiheuttavat erittäin usein ongelmia, jotka ovat seurausta valitettavasta ylibuukkauskäytännöstä. On käynyt niin, että jo maihinnousukortin saaneet matkustajat, joiden matkatavarat on jo lastattu ruumaan ja jotka ovat hoitaneet asianmukaisesti ja ajoissa kaikki koneeseen siirtymistä varten tarvittavat toimet, on jätetty mielivaltaisesti maahan. Lentoyhtiöt loukkaavat matkustajien tärkeimpiä oikeuksia. Joulu lähestyy ja uusi vuosi on alkamassa, joten huomattava määrä matkustajia lähtee matkalle monilta eurooppalaisilta lentokentiltä. Voiko komissio Euroopan kansalaisten oikeuksien turvaamisen parantamiseksi - ryhtyä tehokkaisiin toimiin poistaakseen edellä mainitut vakavat haitat; - rangaista mahdollisuuksien mukaan ylibuukkausta umpimähkäisesti harjoittavia lentoyhtiöitä; - laatia ylibuukkausasteen valvomiseksi yksityiskohtaisen tilastotieteellisen tutkimuksen, jossa on annettu tiedot kunkin lentoyhtiön harjoittamasta ylibuukkauksesta; - julkaista tämän tutkimuksen tulokset sisältävän asiakirjan, jota jaetaan kuluttajajärjestöjen kautta ja lentokentillä, ja - vaatia noudattamaan tiukasti lentomatkustajan peruskirjassa vahvistettuja sääntöjä? Loyola de Palacion komission puolesta antama vastaus (30. tammikuuta 2003) Lentoyhtiöt tekevät ylivarauksia lennoille täyttääkseen niiden matkustajien paikat, jotka eivät tule varaamalleen lennolle, minkä vuoksi toisinaan käy niin, että joiltakin matkustajilta evätään pääsy lennolle. Lentoyhtiöt käyttävät kuitenkin tätä käytäntöä joskus väärin matkustajien kustannuksella, mikä on parlamentin jäsenen tavoin myös komission mielestä huolestuttavaa. Itse asiassa jo 4. helmikuuta 1991 annetussa neuvoston asetuksessa (ETY) N:o 295/91(1) annetaan matkustajille oikeus taloudelliseen korvaukseen, toiseen lentoon tai lipun hinnan palautukseen ja huolenpitoon myöhempää lentoa odottaessaan. Lennolle pääsyn epääminen on kuitenkin yleistä ja vaikuttaa noin neljännesmiljoonaan matkustajaan joka vuosi yhteisön lentokentillä. Sen seurauksena komissio hyväksyi 21. joulukuuta 2001 ehdotuksen uudeksi asetukseksi(2), jonka tavoitteena on vähentää huomattavasti tämän käytännön yleisyyttä ja lisätä korvauksia matkustajille, joilta evätään pääsy lennolle. Ehdotus suojelisi matkustajia myös kaupallisista syistä johtuvilta peruutuksilta ja loisi perusoikeudet huomattavista viivästyksistä kärsiville. Lisäksi kun nykyinen asetus rajoittuu reittilentoihin, ehdotusta laajennetaan koskemaan myös tilauslentoja (charter). Parlamentti hyväksyi ehdotuksen 24. lokakuuta 2002 ensimmäisessä käsittelyssä ja ehdotti siihen joitakin tarkistuksia. Neuvosto pääsi 5. joulukuuta 2002 poliittiseen yhteisymmärrykseen ja vahvistanee yhteisen kannan vuoden 2003 alussa. Lentomatkustajia suojellaan edelleen, kun yhteisö soveltaa Montrealin yleissopimusta tiettyjen kansainvälistä ilmakuljetusta koskevien sääntöjen yhtenäistämisestä(3) koskien lentoliikenteen harjoittajien vastuuta kuoleman- ja loukkaantumistapauksista, viivästyksistä ja matkatavaroiden vahingoittumisesta. Yhteisö on hyväksynyt uuden säädöksen ja päättänyt sen ratifiointimenettelyn, mutta yleissopimuksen soveltaminen on viivästynyt, koska tietyt jäsenvaltiot ovat ratifioineet sen myöhässä. Lennolle pääsyn epäämistä koskevan yhteisön lainsäädännön valvominen on sen sijaan ensisijaisesti jäsenvaltioiden vastuulla. Komissio on kuitenkin käynnistänyt EY:n perustamissopimuksen 226 artiklan mukaisen rikkomisesta johtuvan menettelyn, koska se katsoo, että yksi jäsenvaltio ei ole täyttänyt velvollisuuksiaan. Sama koskee muuta yhteisön lainsäädäntöä, joka kattaa lentomatkustajien oikeudet liittyen lentoja ja varauksia koskevaan tiedottamiseen, korvausvastuuseen onnettomuustapauksissa(4) ja pakettilomiin(5). Jotta matkustajat voivat käyttää näitä oikeuksiaan, heidän on oltava niistä tietoisia. Monet lentokentät ovat komission aloitteesta hyväksyneet sen, että nämä tiedot tuodaan julki julisteissa, joissa luetellaan yhteisön oikeuden mukaiset matkustajan oikeudet (matkustajan oikeuksia koskeva peruskirja). (1) EYVL L 36, 8.2.1991. (2) EYVL C 103 E, 30.4.2002. (3) Päätös 2001/539/EY, tehty 5 päivänä huhtikuuta 2001 (EYVL L 194, 18.7.2001). (4) Neuvoston asetus (EY) N:o 2027/97, annettu 9 päivänä lokakuuta 1997 (EYVL L 285, 17.10.1997), sellaisena kuin se on muutettuna asetuksella (EY) N:o 889/2002, annettu 13 päivänä toukokuuta 2002 (EYVL L 140, 30.5.2002). (5) Neuvoston direktiivi 90/314/ETY, annettu 13. kesäkuuta 1990, matkapaketeista, pakettilomista ja pakettikiertomatkoista (EYVL L 158, 23.6.1990).